ธ.ก.ส. โอนเงินช่วยเหลือชาวนาผู้ปลูกข้าวปีการผลิต 25642565 แล้ว ราว 4.63 ล้านครัวเรือน
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวในรัฐบาลเล่าเรื่อง กับทีมนารีสโมสร ถึงความคืบหน้าโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวปีการผลิต 2564/2565 หรือเงินช่วยเหลือชาวนา ที่จ่ายเงินให้ชาวนาผู้ปลูกข้าวในอัตรา ไร่ละ 1,000 บาท ไม่เกินครัวเรือนละ 20 ไร่ หรือครัวเรือนละ ไม่เกิน 20,000 บาท เพื่อบรรเทาความเดือดร้อนจากภาระต้นทุนที่สูงขึ้น และจูงใจให้เกษตรกรดูแลรักษาข้าวให้มีคุณภาพ ว่า จากมติ ครม.ล่าสุดเมื่อวันอังคารที่ผ่านมา ได้อนุมัติกรอบวงเงินเพิ่มเติมอีกกว่า 594 ล้านบาท เพื่อช่วยพื้นที่เป้าหมายการปลูกที่เพิ่มขึ้นประมาณ 583,000 ไร่ ทำให้ยังมีเกษตรกรที่ตกค้างรอเงินช่วยเหลือชาวนา ซึ่งอนุมัติงบเพิ่มเติมครั้งนี้ทำให้มีพี่น้องชาวนาได้รับเงินช่วยเหลือประมาณ 4,700,000 ครัวเรือน ล่าสุด ธนาคารเพื่อการเกษตรและสหกรณณ์การเกษตร (ธ.ก.ส.) ได้โอนเงินให้เกษตรกรแล้ว ประมาณ 4,630,000 ครัวเรือน ส่วนที่เหลือที่ได้เพิ่มเติมจากการอนุมัติรอบใหม่นี้ ธ.ก.ส. จะทยอยจ่ายเข้าบัญชีพี่น้องชาวนาต่อไป ตามกรอบเวลาที่ได้ขยายออกไป จากเดิมที่สิ้นสุด 30 เมษายน 2565 เป็นสิ้นสุด 31 สิงหาคม 2565 ระหว่างช่วงเวลานี้ขอให้พี่น้องชาวนาหมั่นนำสมุดธนาคารไปปรับ (อัพบุ๊ก) เพื่อให้ทราบว่ามียอดเงินเข้าหรือไม่